Etelä-Savon käräjäoikeus tuomitsi keskiviikkona 22-vuotiaan nuoren miehen 11 vuodeksi ja kuudeksi kuukaudeksi ehdottomaan vankeuteen.

Tyttöystävä oli jättänyt miehen vähän ennen kuin mies yritti itsemurhaa ajamalla päin vastaantulevaa autoa. 22-vuotias Jani Markus Tapani Salkkola tuomittiin keskiviikkona 11,5 vuoden vankeustuomioon taposta, kahdesta tapon yrityksestä sekä törkeästä liikenneturvallisuuden vaarantamisesta.

Salkkola ajoi henkilöautollaan 160 kilometrin tuntinopeutta kesäkuussa Savonlinnassa. Hän siirtyi tahallaan vastaantulevien kaistalle ja törmäsi vastaantulevaan autoon. Vastaan tulleen auton nopeus oli rajoituksen mukaisesti 80 kilometriä tunnissa.

Kuljettaja yritti estää törmäyksen siirtämällä autoa vasemmalle, jolloin Salkkola ohjasi autonsa naisen auton kylkeen ja törmäsi siihen erittäin suurella nopeudella.

Auton etupenkillä istunut mies kuoli törmäyksessä. Kuljettajana olleelle naiselle aiheutui muun muassa kylkiluun murtumia sekä pinnallisia ruhjevammoja ja aristusta. Myös kolmannelle, auton takapenkillä istuneelle matkustajalle tuli vakavia vammoja, kuten lukuisia luun murtumia jalkoihin ja lantioon sekä repeämiä maksaan, pernaan ja munuaisiin.

Itsetuhoisia viestejä

Salkkola yritti tavoittaa onnettomuusiltana ex-tyttöystäväänsä tämän ystävien kautta. Juuri ennen onnettomuutta lähetetyssä viestissä Salkkola kirjoitti:

– Kun luette tätä viestiä oon jo poissa. Kun tekee tyhmiä asioita, joita ei voi korjata ja menettää tärkeimmän ihmisen viereltä, tuntuu tälle ja en vaan voi elää.

Tyttöystävä kertoi oikeudessa, että pari oli eronnut hänen aloitteestaan vappuna. Nainen oli estänyt Salkkolan yhteydenpidon Facebookissa ja Instagramissa.

Salkkola oli lähettänyt tyttöystävälleen itsetuhoisia viestejä suhteen aikana ja sen päättymisen jälkeen. Esimerkiksi kertausharjoitusten jälkeen Salkkola oli lähettänyt viestin, jossa hän kertoi varastaneensa panoksen kova-ammunnoissa ja harmitteli, ettei ollut ampunut itseään.

Ex-tyttöystävä oli kertonut viesteistä varmuuden vuoksi lähipiirille. Hän ei kuitenkaan osannut ajatella, että Salkkola olisi tehnyt itselleen mitään.

Salkkola vakuutti oikeudessa selvinneensä erosta. Hän sanoi halunneensa saada viesteillä huomiota ja saada ex-tyttöystävänsä takaisin. Viestiään poislähdöstä hän selitti sillä, että oli tarkoittanut paikkakunnalta pois lähtemistä seuraavana päivänä. Oikeus ei tätä uskonut, eikä puolustuksella ollut esittää konkreettisia todisteita suunnitelmasta.

”Osoittaa julmuutta ja välinpitämättömyyttä”

Salkkola kiisti yrittäneensä itsemurhaa. Oikeuden mukaan itsemurhaan kuitenkin viittasivat erittäin suuri ajonopeus, ajotapa juuri ennen törmäystä ja se, ettei miehellä todistelun mukaan ollut turvavyötä. Salkkola itse kuitenkin vakuutti pitäneensä turvavyötä.

Salkkola kiisti oikeudessa myös syytteen taposta ja tapon yrityksistä, mutta myönsi syyllistyneensä liikenneturvallisuuden vaarantamiseen, kuolemantuottamukseen ja kahteen vammantuottamukseen.

Hän perusteli onnettomuutta sillä, että hän oli kirjoittamassa viestiä silloin, kun hänen autonsa kulkeutui väärälle ajoradalle. Viestin kirjoitus häiritsi hänen mukaansa keskittymistä ajoon.

Vaikka Salkkola ei tarkoittanut tappaa toisessa autossa olevia, käräjäoikeus piti tekoa tahallisena.

– Salkkolan on täytynyt pitää varsin todennäköisenä, että törmätessään suoraan vastaantulevaan henkilöautoon mainitulla nopeudella kyseisen auton kaikki matkustajat kuolevat.

– Teko osoittaa hänessä julmuutta ja täydellistä välinpitämättömyyttä muiden ihmisten hengestä ja terveydestä, oikeus toteaa tuomiossaan.

Tuomio ei ole vielä lainvoimainen. Salkkolan tuomiosta kertoi ensimmäisenä Ilta-Sanomat.